Euroopa Liidu Teataja L 080 , 02/04/1968 Lk 0005 - 0007

Soomekeelne eriväljaanne: Peatükk 3 Köide 2 Lk 0024

Taanikeelne eriväljaanne: Seeria I Peatükk 1968(I) Lk 0064

Rootsikeelne eriväljaanne: Peatükk 3 Köide 2 Lk 0024

Ingliskeelne eriväljaanne: Seeria I Peatükk 1968(I) Lk 0066

Kreekakeelne eriväljaanne: Peatükk 03 Köide 3 Lk 0033

Hispaaniakeelne eriväljaanne: Peatükk 03 Köide 2 Lk 0118

Portugalikeelne eriväljaanne Peatükk 03 Köide 2 Lk 0118



Komisjoni määrus (EMÜ) nr 391/68, 1. aprill 1968, millega sätestatakse sealiha sekkumiskokkuostu üksikasjalikud eeskirjad EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 13. juuni 1967. aasta määrust nr 121/67/EMÜ sealihaturu ühise korralduse kohta, [1] eriti selle artikli 4 lõiget 6, artikli 5 lõiget 3 ja artikli 22 teist lõiku, ning arvestades, et: vastavalt määruse 121/67/EMÜ artiklitele 4 ja 5 tuleb vastu võtta üksikasjalikud rakenduseeskirjad sealiha kokkuostuks sekkumisametites; sekkumisametite poolse tõhusa kokkuostu korraldamiseks tuleks sätestada kriteeriumid, mille alusel valitakse kokkuostu sekkumiskeskused; selliste keskuste valiku aluseks peaksid olema teatavad tehnilised nõuded, mis tagavad liha nõuetekohase külmsäilituse; põhjendatult tõhusa kokkuostu tagamiseks tuleks sätestada väikseim kokkuostetav kogus, mis tooteti erineb; toodete pakkujate võrdse kohtlemise tagamiseks tuleks määratleda kokkuleppeline kokkuostuhind ja koht, kus sekkumisamet toote üle võtab; põhimõtteliselt võib see koht olla sekkumiskeskus, kuhu müüja kavatseb oma tooted tarnida; kui ülevõtmine müüja nimetatud keskuses pole võimalik, peaks muu koha määrama sekkumisamet; tuleks tõhusalt järgida ühenduse sekkumispoliitikat; seetõttu on soovitav tagada, et kokkuostetud ja seejärel müüdavad tooted vastaksid tervisekaitse direktiivides ettenähtud nõuetele; peale selle peaksid need tooted soovitavalt vastama teatavatele tehnilistele nõuetele ja searümbad peaksid olema liigitatud vastavalt nõukogu määrusele nr 211/67/EMÜ, millega kinnitatakse ühenduse searümpade liigitusskaala; [2] võimaldamaks komisjonil saada ülevaadet sekkumismeetmete rakendamisest, tuleks sätestada, et liikmesriigid teatavad talle selliste meetmetega seostuvatest üksikasjadest; käesolevas määruses sätestatud meetmed on kooskõlas sealihaturu korralduskomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Liikmesriigid valivad sekkumiskeskused, pidades silmas sekkumismeetmete tõhusust ja seda, et kokkuost ja külmutamine toimuksid nõuetekohastes tehnilistes tingimustes. 2. Liikmesriigid võtavad kõik meetmed tagamaks ladustatud toodete rahuldav säilimine. Artikkel 2 Väikseim tarnitav kogus on: a) 1 tonn rümpi või poolrümpi; b) 0,5 tonni sea küljetükke (läbikasvanud); c) 0,5 tonni sulatamata searasva. Artikkel 3 Kokkuostuhind on vaba hind sekkumiskeskuse külmhoones, kusjuures mahalaadimise kulud kannab müüja. Artikkel 4 1. Kui sekkumisametile esitatakse müügipakkumine, peab selles olema näidatud sekkumiskeskus, kuhu müüja kavatseb toote tarnida, ja toote asukoht pakkumise ajal. 2. Sekkumisamet määrab ülevõtmise kuupäeva. 3. Kui toodet ei saa üle võtta lõikes 1 nimetatud sekkumiskeskuses, valib sekkumisamet toote ülevõtmiskoha kolme sekkumiskeskuse seast, mis asuvad toote asukohale pakkumise ajal kõige lähemal. Artikkel 5 1. Tooteid võib kokku osta ainult juhul, kui: a) need vastavad nõukogu 26. juuni 1964. aasta direktiivile värske liha ühendusesisese kaubandusega seotud tervisprobleemide kohta, [3] viimati muudetud nõukogu 25. oktoobri 1966. aasta direktiiviga, [4] eriti selle artiklite 3 ja 4 sätetele; b) need vastavad käesoleva määruse lisas määratletud nõuetele; c) searümbad ja poolrümbad on liigitatud vastavalt määrusele 211/67/EMÜ. 2. Kokku ei tohi osta järgmisi tooteid: a) tooted, mis omadustelt on ladustamis- või hiljem kasutuskõlbmatud; b) emiste või kultide tapmisel saadud tooted; c) väljastpoolt ühendust pärit sigadest saadud tooted. 3. Liikmesriigid edastavad komisjonile käesoleva määruse rakendamiseks vastuvõetud sätted. Artikkel 6 Liikmesriigid teatavad komisjonile hiljemalt esimeste toodete kokkuostmise ajal sekkumiskeskused ning nende külmutus- ja ladustusvõimsuse. Kõik hilisemad muudatused edastatakse viivitamata. Artikkel 7 1. Liikmesriigid edastavad komisjonile teleksi teel iga nädala teisel tööpäeval järgmise teabe eelmise nädala kokkuostutoimingute kohta: a) kokkuostetud tooted, nende kvaliteet ja kogused; b) iga toote ja selle kvaliteedi eest makstud hind. 2. Liikmesriigid teatavad komisjonile viivitamata iga kuu teise ja neljanda nädala lõpus laos olevad tooted ja kogused, nimetades ladustatud tooted ja kogused ning nende ladustamiskoha aadressi. 3. Sekkumissüsteemi töö vaadatakse korrapäraselt üle vastavalt määruse 121/67/EMÜ artikli 25 sätetele. Artikkel 8 Käesolev määrus jõustub kolmandal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 1. aprill 1968 Komisjoni nimel president Jean Rey [1] EÜT 117, 19.6.1967, lk 2283/67. [2] EÜT 135, 30.6.1967, lk 2872/67. [3] EÜT L 121, 29.7.1964, lk 2012/64. [4] EÜT L 192, 27.10.1966, lk 3302/66. -------------------------------------------------- LISA Tooted, mida võib kokku osta 1. Kodusigade rümbad ja poolrümbad, värsked või jahutatud (ühise tollitariifistiku alamrubriigist ex 02.01 A III a 1): a) kõige rohkem neli päeva varem tapetud ja hästi veretustatud loomadelt; b) piki selgroogu sümmeetriliselt poolitatud; c) ilma pea, põskede, kaela, neerurasva, neerude, esijalgade, saba, kubemeosa ja seljaajuta. 2. Küljetükk (läbikasvanud), värske või jahutatud (ühise tollitariifistiku alamrubriigist ex 02.01 A III a 5): a) kõige rohkem kaheksa päeva varem tapetud loomadelt; b) kõige enam 8 kg tükid; c) vähemalt kaheksa ribiga ja lõigatud täisnurga all abaosast kolmanda ja neljanda ribi vahelt; d) koos kamaraga, aga ilma kubemeosa, nahaaluse rasvkoe ja nisadeta. 3. Sulatamata seljapekk, värske või jahutatud (ühise tollitariifistiku alamrubriigist ex 02.05 A I): a) kõige rohkem kaheksa päeva varem tapetud loomadelt; b) täisnurga all lõigatud; c) kamaraga, ilma lihata; d) vähemalt 2 cm paksune ning selja- ja küljetüki eraldusjoone vahelise laiusega vähemalt 15 cm. 4. Punktides 1, 2 ja 3 nimetatud tooted peavad tapmisest ülevõtmiseni olema jahutatud ja nende sisetemperatuur ei tohi ülevõtmise ajal ületada +4 °C. --------------------------------------------------